钦定古今图书集成/方舆汇编/职方典/第1094卷 > 《君山歌》邓应奎
## 钦定古今图书集成/方舆汇编/职方典/第1094卷 > 《君山歌》邓应奎

“八闽丘壑称奇绝，万嶂千岩争巀嵲。灵石朝飞鲸海
烟，支提夜锁龙宫月。七台秋晓碧天空，幔亭日夕翠
微重。卧游行乐那能尽，伟眺奇观未易穷。别有君山
相向起，青峦双峙披莲蕊。遥看直指亘天标，回望结
根维地纪。绝𪩘阴岑类削成，峭壁嶐嵷堪仰止。仰止
苍崖生羽翰，登临朱夏怯衣单。层冰万里何劳问，坠
露三英若可餐。东峰半拂梢云丽，西岭平分规月团。
西岭东峰苍雾里，云开月落曦阳举，铃铃金策共攀
跻，霏霏紫霭时延伫，林晖壁彩自氤氲。”灵境仙踪何
处所？仙踪髣髴赤须游。灵境过逢元俗侣，赤须元俗
坐相邀，石髓璚浆路不遥。宗文琴调声偏远，谢公屐
齿兴初饶。不似衡山寻石囷，还如岳“磵度危桥。有时
肆目平皋迥，有时极听幽原静。悬泉飞练泻岚光，灌
木成帷迷日影。阳阿慕椹鹿麋驯，阴椒摘鲜鼯鼪骋。
雪中秀色想峨眉，霞外高标忆台岭。高山秀色眇难
扳，亭亭角立紫霄间。千秋佳胜常纡结，百里关河空
郁盘。谁言神异虚图史，谁知文藻重江山。江山王气
难销歇，文藻精英堪”勃发。匣中青剑采如虹，握底元
珠光似月。词赋应传子墨名，齿牙不让君卿舌。待将
移檄起山灵，待看绂冕兴人杰。却笑当年说筊山，不
观双掌并双阙。